作者：吴文英
词牌/韵律：惜黄花慢

paragraphs: 粉靥金裳。
映绣屏认得，旧日萧娘。
翠微高处，故人帽底，一年最好，偏是重阳。
避春祗怕春不远，望幽径、偷理秋妆。
殢醉乡。
寸心似翦，飘荡愁觞。
潮腮笑入清霜。
斗万花样巧，深染蜂黄。
露痕千点，自怜旧色，寒泉半掬，百感幽香。
雁声不到东篱畔，满城但、风雨凄凉。
最断肠。
夜深怨蝶飞狂。